
ROZSUDOK V MENE SLOVENSKEJ REPUBLIKY Mestský súd Bratislava IV v konaní pred sudkyňou JUDr.Beatou Farkašovou, v spore žalobcu: A. B. C., nar. XX.XX.XXXX, bytom XX. XXXXXXXX XXX, D., zast. Mgr. Martinom Šišovským, advokátom, Krivá 1053, Košice, proti žalovanému : Ministerstvo vnútra Slovenskej republiky, Pribinova 2, Bratislava, o určenie neplatnosti skončenia pracovného pomeru a zaplatenie náhrady mzdy 1.775,53 eur s príslušenstvom, takto rozhodol: I. Súd určuje, že Výpoveď z pracovného pomeru daná žalobcovi žalovaným označená ako “Výpoveď daná zamestnávateľom podľa § 63 ods. 1 písm. b) Zákonníka práce v znení neskorších predpisov zo dňa 01.07.2022, doručená žalobcovi dňa 06.07.2022, je neplatná a pracovný pomer žalobcu u žalovaného založený Pracovnou zmluvou zo dňa 10.04.2017 naďalej trvá. II. Žalovaný je povinný zaplatiť žalobcovi na náhradu mzdy vo výške 1.775,53 eur brutto so 7% ročným úrokom z omeškania zo sumy 871,70 eur od 11.12.2022 do zaplatenia a 7,50% ročným úrokom z omeškania zo sumy 903,83 eur od 11.01.2023 do zaplatenia, to všetko do troch dní od právoplatnosti tohto rozsudku. III. Súd priznáva žalobcovi voči žalovanému náhradu trov konania v pomere úspechu 100%, o výške ktorej bude rozhodnuté tunajším súdom po právoplatnosti tohto rozsudku samostatným uznesením. odôvodnenie: 1. Žalobou doručenou súdu dňa 02.01.2023 sa žalobca domáhal určenia neplatnosti Výpovede z pracovného pomeru zo dňa 01.07.2022 danej mu žalovaným, doručenej žalobcovi dňa 06.07.2022 a určenia trvania pracovného pomeru žalobcu u žalovaného založeného Pracovnou zmluvou zo dňa 10.04.2017. Doplneným podaním zo dňa 13.11.2023 sa žalobca domáhal od žalovaného nároku na náhradu mzdy vo výške 1.775,53 eur od 03.11.2022 ku dňu datovania žaloby 30.12.2022. Rozšíreným podaním v časti náhrady mzdy, ktorú zmenu súd pripustil na pojednávaní dňa 11.03.2025, sa žalobca domáhal zaviazania žalovaného na zaplatenie mu náhrady mzdy za obdobie od 03.11.2022 do 30.12.2022 vo výške 1.775,53 eur so 7% ročným úrokom z omeškania zo sumy 871,70 eur od 11.12.2022 do zaplatenia, so 7,5% ročným úrokom z omeškania zo sumy 903,83 eur od 11.01.2023 do zaplatenia. Žalobu žalobca skutkovo odôvodnil tým, že žalobca ako zamestnanec a žalovaný ako zamestnávateľ uzavreli dňa 10.04.2017 Pracovnú zmluvu, na základe ktorej dňa 15.04.2017 vznikol pracovný pomer žalobcu u žalovaného na dobu neurčitú v rámci výkonu práce vo verejnom záujme podľa zákona č. 552/2003 Z.z. o výkone práce vo verejnom záujme. Dohodnutým druhom práce bol odborný referent špecialista – činnosti uvedené pod č. 01.08.02 v nariadení vlády č. 341/2004 Z.z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní, a to Komplexné zabezpečovanie účtovníckych agend. Dohodnutým miestom výkonu práce žalobcu bolo Oddelenie účtovníctva Centra podpory Prešov. Žalobca bol zaradený do 8. pracovnej triedy a 2.
platového stupňa s funkčným platom 444,50 eur mesačne. Dohodou o zmene pracovných podmienok zo dňa 05.05.2017 došlo s účinnosťou ku dňu 15.05.2017 k zmene dohodnutých pracovných podmienok žalobcu, dohodnutý druh práce sa zmenil na radca – činnosti uvedené pod č. 01.09.05 v nariadení vlády č. 341/2004 Z.z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní, a to Zabezpečovanie správy hnuteľného majetku a nehnuteľného majetku, nepriemyselného hospodárstva a pomocných služieb (napr. správa budov). Dohodnuté miesto výkonu práce sa zmenilo na Oddelenie nehnuteľností Centra podpory Prešov, Štúrova 7, Prešov, zmenili sa aj platové podmienky, žalobca bol zaradený do 9. platovej triedy a 2. platového stupňa s funkčným platom 486 eur mesačne. Zaradenie žalobcu do platovej triedy a platového stupňa, ako aj jeho mesačný funkčný plat sa postupne v priebehu času menil, naposledy s účinnosťou ku dňu 01.07.2022 bol žalobca zaradený do 6. platovej triedy a 4. platového stupňa s funkčným platom 934 eur mesačne. Žalobca si plnil svoje pracovné povinnosti svedomito, počas trvania jeho pracovného pomeru nedošlo k porušeniu pracovnej disciplíny a ani neuspokojivému plneniu pracovných úloh. Dňa 27.01.2022 bol žalobca zo strany svojich nadriadených zavolaný na osobný pohovor, na ktorom bol informovaný, že na základe organizačnej zmeny, ktorá vznikla v súvislosti s písomným rozhodnutím ministra vnútra SR č. 15/2021 zo dňa 24.11.2021 o znížení stavu zamestnancov, došlo s účinnosťou od 01.02.2022 k organizačným a systematizačným zmenám zloženia a počtu zamestnaneckých miest na Centre podpory Prešov Ministerstva vnútra, žalobcovi bolo oznámené, že uvedeným rozhodnutím ministra vnútra SR sa s účinnosťou od 01.02.2022 zrušuje zamestnanecké miesto radca, platová trieda 6 s miestom výkonu práce Prešov, na ktorom žalobca vykonáva práce. Ďalej bolo žalobcovi oznámené, že žalovaný ho nemá možnosť ďalej zamestnávať z dôvodu, že nemá k dispozícii žiadne voľné vhodné pracovné miesto, ktoré by mohol žalobcovi ponúknuť, a to ani na kratší pracovný čas v mieste dohodnutom na výkon práce. Na základe uvedeného bol žalobca informovaný, že žalovaný s ním mieni ukončiť pracovný pomer, a to buď výpoveďou podľa § 63 ods. 1 písm. b) Zákonníka práce ( ďalej len “ZP”) alebo dohodou podľa § 60 ods. 2 ZP. Zároveň bolo žalobcovi oznámené, že v prípade skončenia pracovného pomeru výpoveďou mu od 01.02.2022 z dôvodu zrušenia pracovného miesta nebude môcť byť prideľovaná práca z dôvodu prekážky na strane zamestnávateľa. Celý osobný pohovor sa niesol v nepríjemnej a nátlakovej atmosfére voči žalobcovi , a to aj napriek tomu, že na stretnutí sa zúčastnil aj zástupca odborového zväzu, ktorý neprispel k zmierneniu tejto atmosféry. Žalobca ako právny laik bol nútený pod tlakom, okamžite na pohovore, bez prípravy vybrať si jednu z dvoch alternatív skončenia pracovného pomeru. Nakoľko žalobca nemal záujem o skončenie jeho pracovného pomeru, pohovor bol skončený s tým, že pracovný pomer so žalobcom bude skončený výpoveďou žalovaného. Následne žalobca od 03.02.2022 nastúpil na rodičovskú dovolenku do 01.07.2022 s maloletým synom, čo vzal žalovaný na vedomie dňa 01.02.2022. Po ukončení rodičovskej dovolenky bola dňa 06.07.2022 doručená žalobcovi osobne písomná Výpoveď z pracovného pomeru zo dňa 01.07.2022 podľa § 63 ods. 1 písm. b) ZP z dôvodu zrušenia jeho zamestnaneckého miesta vo funkcii radca, platová trieda 06 na Oddelení nehnuteľností Centra podpory Prešov Ministerstva vnútra SR v dôsledku organizačnej zmeny a nadbytočnosti žalobcu. Výpovedná doba v zmysle predmetnej Výpovede bola 3 mesiace a táto uplynula dňa 31.10.2022, ktorým dňom sa mal pracovný pomer žalobcu skončiť. Podľa žalobcu, je predmetná Výpoveď neplatná a pracovný pomer žalobcu u žalovaného naďalej trvá. Dňa 03.11.2022 oznámil žalobca v zmysle § 79 ods. 1 ZP žalovanému, že Výpoveď považuje za neplatnú a trvá na tom, aby ho žalovaný naďalej zamestnával, na čo žalovaný nereagoval. - Dôvody neplatnosti predmetnej Výpovede odôvodňoval žalobca tým, že v čase, keď bol na rodičovskej dovolenke, sa na Oddelení nehnuteľností Centra podpory Prešov Ministerstva vnútra SR uvoľnilo pracovné miesto z dôvodu, že kolegyňa žalobcu E. F. G. vykonávajúca rovnaký druh práce ako žalobca, sa presunula na personálne oddelenie. Napriek tomu, že tomu tak bolo v čase, čo nadobudlo účinnosť organizačné opatrenie ministra vnútra SR č. 15/2021 zo dňa 24.11.2021 a súčasne po absolvovanom pohovore žalobu dňa 27.01.2022, na ktorom bol informovaný o zamýšľanom ukončení jeho pracovného pomeru výpoveďou z dôvodu nadbytočnosti, toto uvoľnené pracovné miesto nebolo žalobcovi ponúknuté, ale bolo obsadené úplne novou zamestnankyňou zvonku D. H. I., ktorá mala, podľa vedomostí žalobcu, nastúpiť na uvedené pracovné miesto v apríli 2022. Uvedeným uvoľnením pracovného miesta na Oddelení majetku Centra podpory Prešov Ministerstva vnútra SR, ktoré bolo pre žalobcu vhodné, zanikol u žalovaného dôvod Výpovede podľa § 63 ods. 1 písm. b) ZP, uvoľnené pracovné miesto malo byť ponúknuté žalobcovi, čo sa nestalo a bolo obsadené novým zamestnancom zvonku. U predmetnej Výpovede z pracovného pomeru zo dňa 01.07.2022 danej žalobcovi preto absentuje príčinná súvislosť s rozhodnutím zamestnávateľa o organizačnej zmene, čo je dôvodom neplatnosti Výpovede.
- Ďalším dôvodom neplatnosti predmetnej Výpovede je nesplnenie si ponukovej povinnosti žalovaným v zmysle § 63 ods. 2 ZP vo vzťahu k uvoľnenému pracovnému miestu. - Z predmetného organizačného opatrenia ministra vnútra SR č. 15/2021 zo dňa 24.11.2021 vyplýva iba to, že minister vnútra SR na zabezpečenie úloh vyplývajúcich uznesenia vlády č. 649 zo dňa 14.10.2020 k návrhu rozpočtu verejnej správy na roky 2021 až 2023 vykonáva dňom 01.02.2022 zmeny v tabuľke zloženia a počtov, okrem iného aj pre Centrum podpory Prešov 17 700 01.Z uvedeného opatrenia nevyplýva, koľko a ktorých pracovných miest sa má na Centre podpory Prešov Ministerstva vnútra SR zrušiť, nie je zrejmé, ako dospel žalovaný k záveru, že uvedeným organizačným opatrením došlo práve k zrušeniu pracovného miesta žalobcu. Žalobca je zamestnancom so zdravotným postihnutím s poklesom vykonávať zárobkovú činnosť o 45% v porovnaní so zdravou fyzickou osobou, na základe čoho mu bol rozhodnutím Sociálnej poisťovne zo dňa 03.07.2019 priznaný invalidný dôchodok, ktorá skutočnosť je známa aj žalovanému, o čom svedčí obsah Záznamu z osobného pohovoru zo dňa 27.01.2022. Súhlas príslušného úradu práce, sociálnych vecí a rodiny v zmysle § 66 ods. 1 ZP, na podklade ktorého dal žalovaný žalobcovi predmetnú Výpoveď, je obsiahnutý v rozhodnutí Úradu práce, sociálnych vecí a rodiny Bratislava č.k. BA1/RSK/ZAM/2022/62733,2022/317637 zo dňa 19.05.2022. Uvedený súhlas bol v zmysle § 66 ods. 1 ZP udelený zamestnávateľovi: Ministerstvo vnútra SR – Centrum podpory Prešov, Štúrova 7, Prešov, IČO: 00 151866. Ako vyplýva z Pracovnej zmluvy žalobcu, z predmetnej Výpovede, zamestnávateľom žalobcu je Ministerstvo vnútra SR, Pribinova 2, Bratislava, súhlas podľa §66 ods. 1 ZP bol teda udelený odlišnému subjektu než je skutočný zamestnávateľ žalobcu, preto súhlas udelený nebol. Okrem toho, súhlas udelil nepríslušný úrad práce, sociálnych vecí a rodiny. Vychádzajúc z uvedeného rozhodnutia, príslušnosť Úradu práce, sociálnych vecí a rodiny Bratislava bola určená v zmysle § 13 ods. 1 písm. e) bod 3 zákona č. 5/2004 Z.z. o službách zamestnanosti a o zmene a doplnení niektorých zákonov a podľa § 7 ods. 2 zákona č. 71/1967 Z.z. o správnom konaní. Ustanovenie § 7 ods. 2 zákona o správnom konaní je možné pre určenie miestnej príslušnosti orgánu v správnom konaní aplikovať až vtedy, pokiaľ nie je možné aplikovať § 7 ods. 1 zákona o správnom konaní. V danom prípade nemala byť miesta príslušnosť Úradu práce, sociálnych vecí a rodiny určená podľa § 7 ods. 2 zákona o správnom konaní, ale podľa § 7 ods. 1 zákona o správnom konaní. Predmet konania sa týkal činnosti žalovaného v podobe uskutočňovania personálnych zmien u žalovaného, čo spadá do rámca prevádzkovej činnosti žalovaného, preto miestom uskutočňovania týchto zmien žalovaného bolo Centrum podpory Prešov Ministerstva vnútra SR, výkon práce žalobcu je tiež na tomto mieste, čo zakladá miestnu príslušnosť Úradu práce, sociálnych vecí a rodiny Prešov. Ak by aj bol prípustný záver, že miestnu príslušnosť Úradu práce, sociálnych vecí a rodiny by bolo potrebné určiť podľa § 7 ods. 2 zákona o správnom konaní, tak je zrejmé, že súhlas bolo udeľovaný zamestnávateľovi Ministerstvu vnútra SR – Centrum podpory Prešov so sídlom Štúrova 7, Prešov, čo rovnako zakladá miestu príslušnosť Úradu práce, sociálnych vecí a rodiny Prešov. - Žalobca ďalej namietal, že žalovaný si voči nemu nesplnil svoju povinnosť podľa § 66 ods. 2 ZP a bezodkladne mu neoznámil podanie žiadosti o udelenie predchádzajúceho súhlasu podľa § 66 ods. 1 ZP. Pri predmetnej Výpovedi absentuje súhlas príslušného úradu práce, sociálnych vecí a rodiny v zmysle § 66 ods. 1 ZP, čo je dôvodom neplatnej Výpovede. Na Oddelení nehnuteľností Centra podpory Prešov bolo zamestnaných, čo do druhu práce totožného so žalobcom, 6 zamestnancov vrátane žalobcu, okrem iných aj D. J. K. a B. F. L. (zastupovala kolegyňu na materskej dovolenke). V septembri 2021PhDr. K. odišiel do predčasného dôchodku, čím sa počet zamestnancov znížil o 5. Od októbra 2021 bol na uvedený druh práce prijatý nový 6. zamestnanec A. D. K., výsluhový dôchodca, ktorému žalobca pomáhal so zaučením sa do problematiky. Formálne sa zmeny na oddelení v rámci výkonu uvedeného druhu práce realizovali tak, že na uvoľnené miesto po D. J. K. bola presunutá B. F. L., ktorá dovtedy zastupovala kolegyňu na materskej dovolenke a na miesto B. L. nastúpil A. D. K.. Žalobca poukázal na to, že aj keď organizačné opatrenie ministra vnútra SR č. 15/2021 bolo prijaté až dňa 24.11.2021, o pripravovaných organizačných zmenách sa vedela, o čom svedčí I to, že uznesenie vlády č. 649 zo dňa 14.10.2020 k návrhu rozpočtu verejnej správy na roky 2021 až 2023, ktoré je podkladom uvedeného organizačného opatrenia, už bolo v čaase odchodu D. K. do dôchodku a prijatia A. K., známe. Prijatím A. K. bol zo strany žalovaného zámerne vytvorený nadstav zamestnancov na Oddelení nehnuteľností Centra podpory Prešov s totožným druhom práce ako žalobca s cieľom zbaviť sa žalobcu ako nepohodlnej osoby v dôsledku blížiacej sa a očakávanej organizačnej zmeny, také konanie žalovaného je zneužitie práva v rozpore s dobrými mravmi s cieľom spôsobiť ujmu žalobcovi, čo má za následok neplatnosť Výpovede. Nepohodlnosť žalobcu je dokumentovaná tým, že už od svojho nástupu na Oddelenie nehnuteľností Centra podpory Prešov pociťoval žalobcu averziu vedenia voči nemu bez dôvodu. napr. zo strany vedúcej Oddelenia nehnuteľností Prešov B. J. A. bol
žalobca bezdôvodne ponižovaný, aj pred kolegami, striedavo žalobcovi vykala a tykala, hoci ju na to upozorňoval. Žalobca bol ukracovaný aj v materiálnej sfére, napr. za rok 2020 mu neboli priznané žiadne odmeny, hoci iným kolegom boli priznané aj vo výške 800 eur. Uvedené vykazuje znaky diskriminácie žalobcu na pracovisku, Podľa žalobca je diskriminačným dôvodom aj to, že je synom svojej matky A. C., voči ktorej B. A. prechováva antipatie ešte z obdobia, keď B. A. bola v určitom období nadriadenou matky žalobcu. Podľa žalobcu je dôvodom neplatnosti predmetnej Výpovede aj to , že je v rozpore s kolektívnou zmluvou a zároveň žalobca namietal ako dôvod neplatnosti Výpovede, že žalovaný si nesplnil povinnosti podľa § 74 ZP a výpoveď nebola vopred prerokovaná dňa 24.01.2022 s Odborovým zväzom polície. 2. Žalobca k žalobe pripojil nasledovné listinné doklady: Pracovnú zmluvu zo dňa 10.04.2017, Pracovnú náplň k pracovnej zmluve zo dňa 10.04.2017, Platový dekrét zo dňa 10.04.2017, Dohodu o zmene pracovných podmienok zo dňa 05.05.2017, Pracovnú náplň k pracovnej zmluve zo dňa 10.04.2017 v znení Dohody o zmene pracovných podmienok zo dňa 05.05.2017, Platový dekrét zo dňa 05.05.2017, Platový dekrét zo dňa 06.07.2022, Záznam z osobného pohovoru zo dňa 27.01.2022, Personálne opatrenie riaditeľa Centra podpory Prešov zo dňa 01.02.2022, Výpoveď z pracovného pomeru zo dňa 01.07.2022, Oznámenie žalobcu žalovanému v zmysle § 79 ods. 1 ZP zo dňa 03.11.2022. 3. a/ Žalovaný žiadal žalobu ako nedôvodnú zamietnuť. K skutkovému stavu žaloby uviedol, že Organizačným opatrením ministra vnútra SR č. 15 zo dňa 24.11.2021, doručené na Centrum podpory Prešov dňa 26.11.2021, boli dňom 01.02.2022 vykonané zmeny v tabuľke zloženia a počtov, okrem iného aj na Centre podpory Prešov. Tieto zmeny boli realizované v súvislosti so zabezpečením úloh vyplývajúcich z uznesenia vlády SR č. 649 zo dňa 14.10.2020 k návrhu rozpočtu verejnej správy na roky 2021 až 2023.V rámci Centra podpory Prešov sa táto organizačná zmena týkala celkom 30 zamestnancov, s ktorými mohol byť vykonaný osobný pohovor najskôr od 24.01.2022, pričom najprv muselo byť vopred zabezpečené prerokovanie výpovede so zástupcom zamestnancov. Z vyššie uvedených dôvodov boli osobné pohovory s dotknutými zamestnancami Centra podpory Prešov vykonávané najskôr od 26.01.2022 tak, aby boli všetky úkony zabezpečené do dňa účinnosti organizačného opatrenia k 01.02.2022. Organizačné zmeny účinné od 01.02.2022 sa týkali aj zrušenia tabuľkového miesta, na ktorom bol zaradený žalobca. Na základe uvedeného Organizačného opatrenia bol so žalobcom dňa 27.01.2022 vykonaný osobný pohovor, na ktorom bol žalobca riadne oboznámený s uvedeným rozhodnutím ministra vnútra a zákonnými podmienkami vyplývajúcimi z tejto organizačnej zmeny v súvislosti so skončením pracovného pomeru žalobcu podľa § 59 ods. 1 písm. B) ZP v spojení s § 63 ods. 1 písm. b) ZP z dôvodu zrušenia zamestnaneckého miesta žalobcovi. Počas osobného pohovoru bol žalobca oboznámený s tým, že v súvislosti so skončením pracovného pomeru mu zamestnávateľ od 01.02.2022 a počas plynutia výpovednej doby nemôže prideľovať prácu podľa pracovnej náplne podľa § 142 ods. 3 ZP. Žalobca počas pohovoru so zamestnávateľom sa dohodol na skončení pracovného pomeru dohodou, po skončení pohovoru si to žalobca rozmyslel a chcel skončiť pracovný pomer výpoveďou, čo mu aj bolo umožnené, ako to vyplýva zo Záznamu z pohovoru zo dňa 27.01.2022. Zástupcovia žalovaného boli na pohovore ústretoví a nevyvíjali na žalobcu žiaden nátlak. Keďže sa žalobca následne dohodol so zamestnávateľom na osobnom pohovore o neskončení pracovného pomeru dohodou a žalovaný nemal žiadne voľné pracovné miesta, ktoré by mohol žalovanému ponúknuť, bol žalovaný nútený začať konanie o skončenie pracovného pomeru žalobcu výpoveďou. Výpoveď z pracovného pomeru žalobcu bola Odborovým zväzom polície SR prerokovaná dňa 24.01.2022. Žalobca má priznaný invalidný dôchodok rozhodnutím Sociálnej poisťovne č. 88060594270 zo dňa 03.07.2019, jeho pokles schopnosti vykonávať zárobkovú činnosť v porovnaní so zdravou fyzickou osobou je 45%. Žalovaný žiadal Úrad práce, sociálnych vecí a rodiny Bratislava o udelenie predchádzajúceho súhlasu na skončenie pracovného pomeru žalobcu výpoveďou podľa § 63 ods. 1 písm. b) ZP. Podľa nariadenia Ministerstva vnútra SR č. 179/2022 o personálnej pôsobnosti vo veciach pracovných vzťahov na Ministerstve vnútra SR, riaditeľ Centra podpory Prešov robí všetky právne úkony vo veciach pracovnoprávnych vzťahov vo vzťahu k zamestnancom v rámci svojej riadiacej pôsobnosti. Sídlo zamestnávateľa Ministerstva vnútra SR je v Bratislave, Pribinova 2. Organizačné zmeny vykonáva zamestnávateľ na základe organizačných opatrení, ktoré vydáva minister vnútra SR, čiže aj Organizačné opatrenie MV SR č. 15/2021 bolo vydané zamestnávateľom Ministerstvom vnútra SR. Vzhľadom k tejto skutočnosti bola žiadosť Centra podpory Prešov o udelenie predchádzajúceho súhlasu zo dňa 08.03.2022 adresovaná vecne a miestne príslušnému Úradu práce, sociálnych vecí a rodiny Bratislava.
Plnenie povinností zamestnávateľa podľa § 66 ods. 2 ZP o tom, že zamestnávateľ bezodkladne oznámi zamestnancovi so zdravotným postihnutím podanie žiadosti príslušnému úradu práce, sociálnych vecí a rodiny o udelenie predchádzajúceho súhlasu nadobudlo účinnosť od 01.11.2022, čiže v čase podania žiadosti na Úrad práce, sociálnych vecí a rodiny Bratislava o vydanie predchádzajúceho súhlasu na skončenie pracovného pomeru žalobcu výpoveďou, nebola pre zamestnávateľa podmienka informovanosti žalobcu. Žalobca bol Úradom práce, sociálnych vecí a rodiny Bratislava požiadaný o vyjadrenie, čiže mal vedomosť o tomto konaní v súvislosti so skončením pracovného pomeru výpoveďou ( č. BA1/RSK/ZAM/2022/627332022/209084 zo dňa 18.03.2022 na vedomie doručený Centru podpory Prešov). Predmetná Výpoveď bola žalobcovi doručená dňa 06.07.2022 (osobné prevzatie) po doručení právoplatného rozhodnutia Úradu práce, sociálnych vecí a rodiny Bratislava č.k. BA/RSK/ ZAM/2022/62733 zo dňa 19.05.2022, o udelení predchádzajúceho súhlasu na skončenie pracovného pomeru výpoveďou podľa § 63 ods. 1 písm. b) ZP (právoplatné 09.06.2022, doručené na Centrum podpory Prešov dňa 16.06.2022) a po ukončení rodičovskej dovolenky, ktorú žalobca čerpal na základe oznámenia zamestnávateľovi od 03.02.2022 do 01.07.2022. Žalobca doručil dňa 03.11.2022 žalovanému oznámenie, ktorým považoval predmetnú Výpoveď za neplatnú a trval na ďalšom zamestnávaní. Žalovaný listom zo dňa 04.11.2022 oznámil žalobcovi, že nakoľko trvajú výpovedné dôvodu, nemôže ho ďalej zamestnávať a na Výpovedi trvá. Stanovisko bolo žalobcovi zaslané doporučene, avšak žalobca si zásielku neprevzal a táto bola vrátená žalovanému dňa 07.12.2022. Na základe Organizačného opatrenia došlo s účinnosťou od 01.02.2022 v rámci oddelenia nehnuteľností Centra podpory Prešov k zrušeniu 7 tabuľkových miest. K tvrdeniam žalobcu ohľadne personálnych zmien vykonávaných v súvislosti s preradením A. E. H. G. od 01.04.2022 z oddelenia nehnuteľností na oddelenie personálne Centra podpory Prešov, čím sa uvoľnilo miesto pri výkone prác vo verejnom záujme a bolo obsadené dňa 15.04.2022 D. H. I., žalovaný uviedol, že v tomto čase žalobca čerpal rodičovskú dovolenku a súčasne už v tomto čase boli vedené konania ohľadom vydania rozhodnutia Úradu práce, sociálnych vecí a rodiny Bratislava o udelení predchádzajúceho súhlasu na skončenie pracovného pomeru žalobcu výpoveďou podľa § 63 ods. 1 písm. b) ZP. D. J. K. bol naposledy zaradený vo funkcii radca oddelenia nehnuteľnosti Centra podpory Prešov Ministerstva vnútra SR, v pracovnom pomere od 01.05.2015. Pracovný pomer mu skončil dňa 15.09.2021 dohodou na základe jeho žiadosti. B. F. L. bola prijatá do pracovného pomeru žalovaného dňa 15.04.2018 na funkciu radca oddelenia nehnuteľností Centra podpory Prešov Ministerstva vnútra SR. Jej pracovný pomer bol uzavretý na dobu určitú na zastupovanie zamestnanca počas materskej a rodičovskej dovolenky. Dňa 16.09.2021 bola B. L. menovaná na základe vlastnej žiadosti o zmenu pracovných podmienok z doby určitej na neurčitú, preradená na uvoľnené pracovné miesto po D. K.. A. D. K. bol prijatý do prijatý do pracovného pomeru dňa 01.01.2021 na funkciu skladník oddelenia nehnuteľností Centra podpory Prešov Ministerstva vnútra SR. Dňa 16.09.2021 bol A. K. na základe vlastnej žiadosti preradený na pracovné miesto radca oddelenia nehnuteľností Centra podpory Prešov Ministerstva vnútra SR, t.j. uvoľnené pracovné miesto po B. F. L. na dobu určitú na zastupovanie zamestnanca A. M. D. počas jej rodičovskej dovolenky. Uvedené miesta boli v stave oddelenia nehnuteľností Centra podpory Prešov a nejednalo sa o novovytvorené miesta. Organizačné opatrenia boli ministrom vnútra podpísané 24.11.2021 a účinnosť nadobudlo 01.02.2022. Žalovaný skončil pracovný pomer so žalobcom v súlade so zákonom: - žalovaný dal žalobcovi Výpoveď z dôvodu zrušenia zamestnaneckého miesta na základe organizačnej zmeny podľa Organizačného opatrenia s cieľom zabezpečiť efektívnosť práce podľa § 63 ods. 1 písm. b) ZP - Výpoveď bola písomná a doručená žalobcovi v súlade s § 61 ods. 1 ZP - Žalovaný dal žalobcovi Výpoveď v súlade s § 63 ods. 1 písm. b) ZP a dôvod Výpovede skutkovo vymedzil tak, že ho nie je možné zameniť s iným dôvodom, a to v súlade s § 61 ods. 2 ZP - Výpoveď žalobcu bola prerokovaná so zástupcami zamestnancov dňa 24.01.2022 v súlade s § 74 ZP Žalovaný taktiež poukázal na to, že žalobca v žalobe neuvádza petit, ktorým by sa domáhal ochrany voči údajnému diskriminačnému konaniu. Zo zákona č. 365/2004 Z.z. sú základné predpoklady, ktoré musia byť splnené pri antidiskriminačných žalobách. V tomto konaní musí byť prinajmenšom zrejmé: v akom konaní/nekonaní spočíva diskriminácia; či sú týmto konaním/nekonaním splnené podstatné znaky diskriminácie; či ide o priamu alebo nepriamu diskrimináciu; z akého dôvodu malo dôjsť k diskriminácii; ktorým okamihom malo dôjsť k diskriminácii, resp. vzniku protiprávneho stavu; či a ako sa dá následok diskriminácie odstrániť/napraviť; či existujú ďalšie osobitosti prípadu. U žalobcu absentuje porovnanie s inou osobou, ktorá by bola v porovnateľnej situácii tak, ako to vyžaduje § 2a ods. 2 zákona č. 365/2004 Z.z.. Zo strany žalobcu nebolo žiadnym spôsobom zdôvodnené ani preukázané, ako mala
byť znížená jeho dôstojnosť, spoločenská vážnosť alebo spoločenské uplatnenie v dôsledku údajného diskriminačného konanie. Zo strany žalobcu sa jedná len o jeho subjektívny názor na diskrimináciu jeho osoby. b/ Žalovaný k vyjadreniu pripojil nasledovné listinné doklady: Nariadenie Ministerstva vnútra SR o personálnej pôsobnosti vo veciach pracovnoprávnych vzťahov na Ministerstve vnútra SR č. 179 zo dňa 15.12.2022, Organizačné opatrenie ministra vnútra SR č. 15 zo dňa 24.11.2021 ( čl. 60 spisu), Prehľad zmien v tabuľke zloženia a počtov Centrum podpory Prešov ( čl. 62,65 spisu), Žiadosť o prerokovanie skončenia pracovného pomeru výpoveďou žalobcu podľa § 63 ods. 1 písm. b) ZP zo dňa 24.01.2022 ( čl. 66 spisu), Záznam z pohovoru so žalobcom zo dňa 27.01.2022 ( čl. 67 spisu), Oznámenie žalobcu žalovanému o nástupe na materskú dovolenku zo dňa 31.01.2022 ( čl. 68 spisu), Vyhlásenie poistenca – žalobcu a žiadosť o materské, Personálne opatrenie riaditeľa Centra podpory Prešov zo dňa 01.02.2022 ( čl. 70 spisu), Žiadosť žalovaného adresovanú Úradu práce, sociálnych vecí a rodiny Bratislava o udelenie predchádzajúceho súhlasu s výpoveďou z pracovného pomeru podľa § 63 ods. 1 písm. b) ZP zamestnancovi (žalobcovi), ktorý je občanom so zdravotným postihnutím zo dňa 08.03.2022 ( čl. 71 spisu), Výzvu Úradu práce, sociálnych vecí a rodiny Bratislava adresovanú žalobcovi zo dňa 18.03.2022 o doplnenie podkladov pre rozhodnutie s doručenkou žalobcu ( čl. 72 spisu), Výzvu Úradu práce, sociálnych vecí a rodiny Bratislava adresovanú Ministerstvu vnútra SR, Centrum podpory Prešov zo dňa 02.05.2022 o doplnenie podkladov pre rozhodnutie ( čl. 74 spisu), Odpoveď žalobcu adresovanú Úradu práce, sociálnych vecí a rodiny Bratislava k výzve na doplnenie podkladov zo dňa 22.04.2022 ( čl. 75 spisu), List žalovaného adresovaný Úradu práce, sociálnych vecí a rodiny zo dňa 09.05.2022 k výzve na doplnenie podkladov pre rozhodnutie – zaslanie podkladov s doručenkou Úradu práce, sociálnych vecí a rodiny Bratislava ( čl. 76 spisu), Rozhodnutie Sociálnej poisťovne č. XXX XXX XXXX X zo dňa 03.07.2019 o priznaní invalidného dôchodku žalobcovi ( čl. 77 spisu), Rozhodnutie Úradu práce, sociálnych vecí a rodiny Bratislava č.k. BA1/RSK/ZAM/2022/62733 zo dňa 19.05.2022 o udelení predchádzajúceho súhlasu na skončenie pracovného pomeru žalobcu výpoveďou podľa § 63 ods. 1 písm. b) ZP ( čl. 78 spisu), mailové oznámenie a zaslanie právoplatného rozhodnutia ÚPSVaR Bratislava zo dňa16.06.2022, Oznámenie žalobcu Centru podpory Prešov, personálnemu oddeleniu o ukončení rodičovskej dovolenky zo dňa 20.06-2022 ( čl. 82 spisu), Personálne opatrenie riaditeľa Centra podpory Prešov zo dňa 21.06.2022, ktorým vzal na vedomie ukončenie rodičovskej dovolenky žalobcu ( čl. 83 spisu), Výpoveď z pracovného pomeru žalovaného danej žalobcovi č. CPPO-OP-2022/000868-272 zo dňa 01.07.2022 ( čl. 84 spisu), Platový dekrét žalobcu zo dňa 06.07.2022 a Podpisová doložka o vykonaní základnej finančnej kontroly k platovému dekrétu žalobcu (čl. 85 spisu), Registračný list žalobcu, Výstupný list žalobcu k skončeniu pracovného pomeru zo dňa 28.10.2022 ( čl. 87 spisu), Oznámenie žalobcu žalovanému zo dňa 03.11.2022 v zmysel § 79 ods. 1 ZP ( čl. 87 spisu), Stanovisko žalovaného zo dňa 04.11.2022 k oznámeniu žalobcu s doručenkou žalobcu ( čl. 88 spisu), Potvrdenie žalovaného zo dňa 03.11.2022 adresované žalobcovi o zamestnaní ( čl. 89 spisu). 4. Žalobca k vyjadreniu žalovaného uviedol, že žalovaný nepreukázal, že predmetná Výpoveď z pracovného pomeru je platná, žalovaný v celom rozsahu potvrdil skutkové tvrdenia žalobcu, je teda nesporné, že v čase, keď bol žalobca na rodičovskej dovolenke, sa na Oddelení nehnuteľností Centra podpory Prešov Ministerstva vnútra SR uvoľnilo pracovné miesto po kolegyni A. E. H. G. s totožným druhom práce ako pozícia žalobcu, ktoré pracovné miesto nebolo žalobcovi ponúknuté, ale bolo obsadené novým zamestnancom zvonku od apríla 2022 D. H. I.. Dôvody neponúknutia žalobcovi tohto pracovného miesta, a to že tento v tom čase čerpal rodičovskú dovolenku a súčasne v tom čase boli vedené konania ohľadne vydania rozhodnutia Úradom práce, sociálnych vecí a rodiny Bratislava o udelení predchádzajúceho súhlasu na skončenie pracovného pomeru výpoveďou podľa § 63 ods. 1 písm. b) ZP sú pre posúdenie platnosti Výpovede irelevantné. Trvanie rodičovskej dovolenky žalobcu ani vedenie konaní v zmysle § 66 ods. 1 ZP nepredstavujú žiadnu prekážku pre ponúknutie predmetného uvoľneného pracovného miesta žalobcovi. Práve uvoľnením pracovného miesta po A. E. H. G. sa vyriešila otázka zníženia stavu zamestnancov na Oddelení nehnuteľností Centra podpory Prešov Ministerstva vnútra SR, t.j. nebolo nutné ukončovať pracovný pomer so žalobcom. Aj keby chcel žalobca zotrvať na rodičovskej dovolenke, na jeho zastupovanie do skončenia rodičovskej dovolenky žalobcu mal byť prijatý iný zamestnanec. Obsadenie uvoľneného pracovného miesta po D. H. I. s následnou výpoveďou danou žalobcovi pre nadbytočnosť predstavuje absenciu príčinnej súvislosti medzi výpoveďou danou žalobcovi a rozhodnutím zamestnávateľa o organizačnej zmene, čoho následkom je neplatnosť predmetnej Výpovede. Žalobca ďalej poukázal na to, že z organizačného opatrenia ministra vnútra SR č. 15/2021 nevyplýva koľko a ktoré pracovné miesta majú byť na Centre podpory Prešov Ministerstva vnútra SR zrušené.
K argumentácii žalovaného o existencii súhlasu Úradu práce, sociálnych vecí a rodiny v zmysle § 66 ods. 1 ZP žalobca uviedol, že súhlas príslušného úradu práce, sociálnych vecí a rodiny v zmysle § 66 ods. 1 ZP predstavuje súhlas s výpoveďou, nie s organizačným opatrením, na podklade ktorého je daná výpoveď v zmysle § 63 ods. 1 písm. b) ZP. Z tohto dôvodu sú poukazy žalovaného na Organizačné opatrenie ministra vnútra SR č. 15/2021 bezpredmetné. Podstatný je len akt výpovede, kedy mal žalobca preukázané, že výpoveď bola žalobcovi realizovaná v kompetencii riaditeľa Centra podpory Prešov Ministerstva vnútra SR a miesto uskutočňovania aktu výpovede bolo Centrum podpory Prešov Ministerstva vnútra SR, kde mal žalobca aj miesto výkonu práce. Preto je miestne príslušný na rozhodnutie podľa § 66 ods. 1 ZP Úrad práce, sociálnych vecí a rodiny Prešov. V zmysle rozhodnutia ÚPSVaR Bratislava zo dňa 19.05.2022 bol súhlas v zmysle § 66 ods. 1 ZP udelený zamestnávateľovi označenému ako Ministerstvo vnútra SR – Centrum podpory Prešov, Štúrova 7, Prešov, čo zakladá miestnu príslušnosť Úradu práce, sociálnych vecí a rodiny Prešov. Dôvod neplatnosti Výpovede spočíva teda v absencii súhlasu príslušného úradu práce, sociálnych vecí a rodiny v zmysle § 66 ods. 1 ZP. Žalovaný potvrdil tvrdenia žalobcu o personálnych zmenách týkajúcich sa D. J. K., B. F. L. a A. D. K., že sa v týchto prípadoch nejednalo o novovytvorené miesta, čo je však podľa žalobcu bezpredmetné. Žalovaný na Oddelení nehnuteľností Centra podpory Prešov Ministerstva vnútra SR zámerne vytvoril nadstav zamestnancov s totožným druhom práce ako žalobca, s cieľom zbaviť sa žalobcu ako nepohodlnej osoby v dôsledku blížiacej sa organizačnej zmeny. Vedomosť žalovaného o pripravovaných organizačných zmenách je dokumentovaná aj tým, že uznesenie vlády SR č. 649 zo dňa 14.10.2020 k návrhu rozpočtu verejnej správy na roky 2021 až 2023, ktoré je podkladom uvedeného organizačného opatrenia, už bolo známe v čase odchodu D. J. K. do dôchodku a prijatia A. D. K., pričom uvedené organizačné opatrenie bolo prijaté iba o niečo vyše mesiaca neskôr. Žalobca poprel tvrdenia žalovaného, že na pohovore dňa 27.01.2022 nebol voči žalobcovi vyvíjaný nátlak, žalobca nemal záujem skončiť pracovný pomer u žalovaného ani dohodou a ani výpoveďou. Keďže žalobca je právny laik v spojení s nepríjemnou atmosférou osobného pohovoru a pod tlakom, aby sa okamžite rozhodol pre skončenie pracovného pomeru dohodou alebo výpoveďou, najprv si vybral dohodu bez toho, aby to reálne chcel, no len čo opustil miestnosť a opadol z neho stres, rozhodol sa akceptovať výpoveď. 5. Žalovaný k vyjadreniu žalobcu uviedol, že Organizačným opatrením ministra vnútra SR č. 15 zo dňa 24.11.2021, doručeným na Centrum podpory Prešov dňa 26.11.2021 boli dňa 26.11.2021, boli dňom 01.02.2022 vykonané zmeny v tabuľke zloženia a počtov pracovných miest, okrem iného aj na Centre podpory Prešov. Organizačné zmeny účinné od 01.02.2022 sa týkali aj zrušenia tabuľkového miesta žalobcu, z ktorého dôvodu bol dňa 27.01.2022 so žalobcom vykonaný osobný pohovor. V ostatnom vyjadrení uvádzal žalovaný totožné skutočnosti ako vo vyjadrení k žalobe. 6. Súd vykonal vo veci dokazovanie výsluchom žalobcu, oboznámil sa s listinnými dokladmi špecifikovanými v bode 2 a 3b) odôvodnenia tohto rozsudku, pričom zistil nasledovný skutkový stav: 7. Z výpovede žalobcu súd zistil, že pracovný pomer so žalovaným uzavrel v apríli 2017, kde pracoval na oddelení účtovníctva a asi po mesiaci bol preradený na oddelenie nehnuteľnosti, kde bol zaradený do skupiny 6 zamestnancov, ktorí pracovali na rovnakom úseku. Koncom roka 2020 pred Organizačnou zmenou sa stalo, že niektorým zamestnanom (aj žalobcovi) neboli priznané odmeny, čím začal žalobca pociťovať zo strany jeho vedúcej p. A. voči nemu averziu, správala sa k nemu ako učiteľka voči žiakovi striedaným tykaním a vykaním. Pred vydaním Organizačnej zmeny v roku 2022 D. J. K. odišiel do dôchodku v septembri 2021 a keďže sa chýrilo o nejakej organizačnej zmene, tak sa žalobca neformálne pýtal na personálnom oddelení, či sa na Oddelení správy nehnuteľností budú rušiť nejaké pracovné miesta, bolo mu povedané, že nie. Po odchode D. J. K. do dôchodku na jeho miesto nastúpila iná kolegyňa majetkárka F. L., ktorá zastupovala inú kolegyňu počas materskej dovolenky. Na miesto p. L. na zastupovanie kolegyne na materskej dovolenke bol prijatý A. D. K., ktorý u žalovaného v minulosti pracoval, potom sa staral o chorú manželku a pravdepodobne bol v októbri 2021 znovu prijatý do zamestnania k žalovanému. Koncom januára 2022 bol žalobca predvolaný pred komisiu, kde mu bolo oznámené, že na základe organizačnej zmeny sa má rozhodnúť o forme skončenia pracovného pomeru. Žalobca bol v tom momente prekvapený, že práve s ním chce žalovaný ukončiť pracovný pomer, bol v strese a aj napriek tomu, že zástupcovia žalovaného ho informovali, čo každý spôsob skončenia pracovného pomeru znamená a zahŕňa, tak si v danom čase vybral dohodu. Zároveň žalobcu napadlo, žeby sa mohol s niekým poradiť, ale keďže bol na neho vyvíjaný nátlak, vybral si dohodu. Keď opustil toto
stretnutie, vo svojej kancelárii sa poradil s kolegom a následne bol poprosiť komisiu, že pracovný pomer chce ukončiť radšej výpoveďou zo strany zamestnávateľa pre nadbytočnosť, čomu žalovaný vyhovel. Následne žalovaný musel požiadať úrad práce, sociálnych vecí a rodiny o súhlas s výpoveďou žalobcu z dôvodu čiastočného zdravotného postihnutia. Komisia tiež žalobcu informovala, že počas doby, pokým budú čakať na súhlas úradu práce s výpoveďou žalobcu, žalovaný nemal pre žalobcu inú prácu, pretože jeho miesto bolo zrušené a žalovaný mu sľúbil, že žalobca zostane doma na prekážkach v práci na strane zamestnávateľa. Žalobca sa následne rozhodol od 03.02.2022 do 01.07.2022 nastúpiť na rodičovskú dovolenku, počas ktorej doby sa dozvedel, že na oddelení nehnuteľností, kde pracoval žalobca v skupine majetkárov, zostali len 5 zamestnanci, keďže pracovné miesto žalobcu bolo zrušené. Taktiež žalobca zistil, že jedna kolegyňa z týchto zamestnancov H. G. bola v apríli-máji 2022 na vlastnú žiadosť preradená na personálne oddelenie a na jej miesto bola prijatá nová zamestnankyňa H. I. v aprílimáji 2022. Žalobca sa na personálnom oddelení zaujímal, či by pracovné miesto po H. G. nemohli ponúknuť jemu, ale bolo mu povedané, že podpísal možnosť ukončenia pracovného pomeru výpoveďou. Čo sa týka zrušenia pracovných miest podľa organizačného opatrenia účinného od 01.02.2022, žalobca potvrdil, že z každého oddelenia boli zrušené nejaké pracovné miesta, nebol sám. 8. Žalovaný k výpovedi žalobcu uviedol, že žalobcovi bola daná Výpoveď podľa § 63 ods. 1 písm. b) ZP zo dňa 01.07.2022 z dôvodu zrušenia štátnozamestnaneckého miesta. Nakoľko v zmysle predmetnej Výpovede k dohode o skončení pracovného pomeru nedošlo, zamestnávateľ bol nútený so žalobcom skončiť pracovný pomer výpoveďou podľa § 63 ods. 1 písm. b) ZP, pričom výpovedná doba podľa § 63 ods. 3 písm. b) ZP a čl. 3 ods. 20 písm. b) Kolektívnej zmluvy pre zamestnancov odmeňovaných podľa zákona č. 553/2003 Z.z. bola stanovená na 3 mesiace so začiatkom plynutia od 1. dňa kalendárneho mesiaca nasledujúceho po doručení výpovede, teda k ukončeniu pracovného pomeru žalobcu u žalovaného bolo dňom 31.10.2022. Žalobca bol odmeňovaný podľa zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení nesk. predpisov, v zmysle ktorého mal na základe platového dekrétu zamestnanca zo dňa 06.07.2022 priznaný s účinnosťou od 01.07.2022 funkčný plat 934 eur mesačne. Podľa § 29 zákona č. 553/20003 Z.z., ak osobitné predpisy, ktoré sa vzťahujú na zamestnávateľov a zamestnancov podľa § 1 ods. 1 obsahujú ustanovenia o priemernom zárobku, je ním funkčný plat podľa § 4 ods. 4-6, plat pri výkone inej práce alebo funkčný plat podľa § 30 ods. 3 priznaný zamestnancovi v čase, keď vznikol dôvod na jeho použitie. Podľa § 27 ods. 1 zákona č. 553/2003 Z.z. tarifný plat, osobný plat, zvýšenie tarifného platu a príplatky určené mesačnou sumou sa zamestnancovi poskytujú za prácu vykonávanú v rozsahu ustanoveného pracovného času. S ohľadom na vyššie uvedené by žalobcovi za november 2022 (za 20 pracovných dní z 22 pracovných dní) patril funkčný plat 849,09 eur. Žalobca požaduje úroky z omeškania, ale ZP neupravuje tento inštitút, a preto je potrebné skúmať, či je možné použiť úpravu podľa Občianskeho zákonníka ( ďalej len „OZ“). Na základe zakotvenej subsidiárnej pôsobnosti OZ podľa § 1 ods. 4 ZP, žalobca požaduje úroky z omeškania v rozpore so zákonom. Priznanie úrokov z omeškania sa viaže na právoplatné rozhodnutie súdu. 9. Žalobca k vyjadreniu žalovaného uviedol, že neexistuje zákonom striktne určený spôsob výpočtu pravdepodobného zárobku v zmysle § 134 ods. 3 ZP ako podkladu pre výpočet náhrady mzdy. To pripúšťa aj existenciu prípadných malých odchýlok pri jednotlivých výpočtoch, čo je aj daný prípad žalobcu a ním uplatnená výška náhrady mzdy je zákonná. Žalovaný poukazuje na to, že príjem zo závislej činnosti podlieha dani z príjmu a odvodom poistného na sociálne a zdravotné poistenie, čo znamená, že nie je možné žiadnej fyzickej osobe vyplatiť príjem bez toho, aby zamestnávateľ neodviedol zákonom ustanovené zrážky. Podľa žalobcu, priemerný zárobok v zmysle § 134 ZP tvoriaci podklad pre výpočet náhrady mzdy sa zisťuje zo mzdy zúčtovanej zamestnancovi na výplatu a za zúčtovanú mzdu zamestnanca sa považuje výška mzdy pred zrazením preddavku na daň a povinné odvody (hrubá mzda). Preto tvrdenia žalovaného o jeho povinnosti odviesť ustanovené zrážky – preddavok na daň a poistné sú irelevantné. Náhradu mzdy je žalovaný povinný doplatiť žalobcovi v brutto vyjadrení. Požadovanie žalobcom úrokov z omeškania – nárok na náhradu mzdy je hmotnoprávnym nárokom, nie procesnoprávnym, a teda aj jeho splatnosť čo do úrokov z omeškania vyplýva z hmotného práva. Otázka splatnosti náhrady mzdy je vyriešená rozhodovacou praxou Ústavného súdu SR sp. zn. III. ÚS 460/2017 zo dňa 04.07.2017 : „Zamestnávateľ sa dostáva do omeškania s vyplatením jednotlivých mesačných náhrad mzdy pri neplatnom skončení pracovného pomeru márnym uplynutím výplatného termínu v nasledujúcom kalendárnom mesiaci, z čoho vyplýva i to, že nasledujúcim dňom vzniká zamestnancovi právo na úrok z omeškania z príslušnej sumy náhrady mzdy.
10. Dňa 10.04.2017 bola medzi žalobcom ako zamestnancom a žalovaným ako zamestnávateľom uzavretá Pracovná zmluva, na základe ktorej vznikol dňa 15.04.2017 pracovný pomer žalobcu u žalovaného na dobu neurčitú s dohodnutým druhom práce pre žalobcu – odborný referent špecialista v rámci výkonu práce vo verejnom záujme podľa zákona č. 552/2003 Z.z. a dohodnutým miestom výkonu práce : oddelenie účtovníctva Centra podpory Prešov, Štúrova 7, Prešov. Dohodou o zmene pracovných podmienok zo dňa 05.05.2017 došlo s účinnosťou ku dňu 15.05.2017 k zmene dohodnutých pracovných podmienok u žalobcu s tým, že dohodnutý druh práce sa zmenil na : radca – číslo činnosti podľa katalógu pracovných činností 01.09.05- Zabezpečovanie správy hnuteľného a nehnuteľného majetku, nepriemyselného hospodárstva a pomocných služieb (napr. správy budov) a zároveň sa zmenilo miesto výkonu práce na : Oddelenie nehnuteľností Centra podpory Prešov, miesto výkonu práce prešov. Rovnako sa zmenila výška a zloženie funkčného platu na 486 eur mesačne. Naposledy bol zmenený funkčný plat žalobcu s účinnosťou od 01.07.2022 na sumu 934 eur mesačne so zaradením do platovej triedy 6 a platového stupňa 4. 11. Rozhodnutím Sociálnej poisťovne č. XXX XXX XXXX X zo dňa 03.07.2019 bol žalobca uznaný za invalidného ( zo dňa 07.03.2019) z dôvodu poklesu schopnosti vykonávať zárobkovú činnosť o 45% v porovnaní so zdravou fyzickou osobou a bol mu priznaný invalidný dôchodok od 07.03.2019 vo výške 133,90 eur. 12. Organizačným opatrením ministra vnútra SR č. 15 zo dňa 24.11.2021 boli na zabezpečenie úloh vyplývajúcich z uznesenia vlády SR č. 649 zo dňa 14.10.2020 k návrhu rozpočtu verejnej správy na roky 2021 až 2023 vykonané zmeny v tabuľke zloženia a počtov špecifikovaných subjektov, okrem iných i na Centre podpory Prešov dňom 01.01.2022 a 01.02.2022. Jednalo sa o zníženie počtu zamestnancov na špecifikovaných úsekoch a pracovných zaradeniach, na Centre podpory Prešov sa na Oddelení nehnuteľností jednalo o 3 zamestnancov v pozícii radca ( čl. 65 spisu). 13. Žiadosťou zo dňa 24.01.2022 žiadal žalovaný Odborový zväz polície v SR o prerokovanie skončenia pracovného pomeru výpoveďou podľa § 63 ods. 1 písm. b) ZP z dôvodu zrušenia zamestnaneckého miesta žalobcu v dôsledku organizačnej zmeny a z dôvodu, že žalovaný ako zamestnávateľ nemal pre žalobcu vhodné voľné pracovné miesto. Odborový orgán prerokoval skončenie pracovného pomeru výpoveďou dňa 24.01.2022. 14. Zo záznamu z pohovoru so žalobcom zo dňa 27.01.2022 ( čl. 67 spisu) v súvislosti s jeho skončením pracovného pomeru v zmysle § 59 ods. 1 písm. b) ZP v spojení s § 63 ods. 1 písm. b) ZP z dôvodu zrušenia jeho pracovného miesta súd zistil, že tento pohovor sa uskutočnil za účasti riaditeľa Centra podpory Prešov MV SR, vedúcej oddelenia nehnuteľností B. J. A., D. A. I. K. - vedúcej personálneho oddelenia, G. N. - odborného referenta špecialistu personálneho oddelenia Centra podpory Prešov, ako i za účasti zástupcu odborov za Odborový zväz polície v SR kpt. J. C.. Zástupcovia žalovaného ako zamestnávateľa žalobcu informovali o organizačnej zmene v súvislosti s rozhodnutím ministra vnútra SR formou organizačného opatrenia č. 15/2021 zo dňa 24.11.2021 o znížení stavu zamestnancov s účinnosťou od 01.02.2022 a o zrušení zamestnaneckého miesta radcu, platová trieda 06, činnosť uvedená v nariadení vlády SR č. 341/2004 Z.z. pod č. 01.06.04 na oddelení nehnuteľností Centra podpory Prešov Ministerstva vnútra SR s miestom výkonu práce Prešov, na ktorom mieste žalobca vykonáva prácu. Žalobca bol oboznámený, že žalovaný nemá možnosť žalobcu ďalej zamestnávať, nakoľko nemá k dispozícii žiadne voľné vhodné pracovné miesto, ktoré by žalobcovi mohol ponúknuť, a to ani na kratší pracovný čas v mieste dohodnuto ako miesto výkonu práce. Z tohto dôvodu bol žalovaný nútený so žalobcom skončiť pracovný pomer výpoveďou podľa § 63 ods. 1 písm. b) ZP alebo dohodou podľa § 60 ods. 2 ZP z toho istého dôvodu. Ďalej bol žalobca oboznámený podrobne čo mu náleží mzdovo osobitne pri skončení pracovného pomeru výpoveďou a osobitne pri skončení pracovného pomeru dohodou. Zároveň bolo žalobcovi oznámené, že v prípade skončenia pracovného pomeru výpoveďou z dôvodu zrušenia zamestnaneckého miesta žalobcu mu s účinnosťou od 01.02.2022 žalovaný nemôže prideľovať prácu podľa pracovnej náplne a počas plynutia výpovednej doby podľa § 142 ods. 3 ZP, počas prekážky na strane zamestnávateľa žalobcovi prináležal funkčný plat. Žalobca sa na pohovore vyjadril tak, že pracovný pomer u žalovaného skončí dohodou z dôvodu nadbytočnosti a pracovný pomer sa skončí dňa 31.01.2022. Následne sa žalobca vyjadril, že pracovný pomer chcel skončiť výpoveďou podľa § 63 ods. 1 písm. b) ZP z dôvodu nadbytočnosti.
15. Listom zo dňa 31.01.2022 oznámil žalobca žalovanému, že nastupuje od 03.02.2022 na materskú dovolenku, ktorú skutočnosť vzalo Personálne oddelenie riaditeľa Centra podpory Prešov zo dňa 01.02.2022 na vedomie v trvaní od 03.02.2022 do 01.07.2022 s tým, aby pred skončením rodičovskej dovolenky oznámil písomne najmenej 1 mesiac vopred predpokladaný deň nástupu do zamestnania. Listom zo dňa 20.06.2022 oznámil žalobca personálnemu oddeleniu Centra podpory Prešov, že dňa 01.07.2022 končí jeho rodičovská dovolenka, ktorú skutočnosť vzalo riaditeľ Centra podpory Prešov Personálnym opatrením zo dňa 21.06.2022 na vedomie s tým, že nástup žalobcu do práce je 02.07.2022. 16. Žiadosťou zo dňa 08.03.2022 žiadal žalovaný Úrad práce, sociálnych vecí a rodiny Bratislava o udelenie predchádzajúceho súhlasu s výpoveďou z pracovného pomeru podľa § 63 ods. 1 písm. b) ZP žalobcu, ktorý je občanom so zdravotným postihnutím z dôvodov totožných ako v Žiadosti špecifikovanej v bode 13 odôvodnenia tohto rozsudku. 17. Výzvou zo dňa 18.03.2022 žiadal Úrad práce, sociálnych vecí a rodiny Bratislava žalobcu na doplnenie podkladov pre rozhodnutie ohľadne Žiadosti špecifikovanej v bode 16 odôvodnenia tohto rozsudku, konkrétne aby do 15 dní doručil žalobca Úradu svoje stanovisko ku skončeniu pracovného pomeru výpoveďou podľa §63 ods. 1 písm. b) ZP, príp. doplnil ďalšie listinné podklady. Žalobcovi bola výzva so žiadosťou doručená dňa 21.03.2022. 18. Listom zo dňa 22.04.2022 zaslal žalobca Úradu práce, sociálnych vecí a rodiny Bratislava stanovisko k Žiadosti žalovaného zo dňa 08.03.2022 s odôvodnením skutkových okolností totožných ako v podanej žalobe na tunajšom súde. 19. Výzvou zo dňa 02.05.2022 Úrad práce, sociálnych vecí a rodiny Bratislava vyzval žalovaného, aby sa vyjadril do 10 dní k stanovisku žalobcu k Žiadosti zo dňa 08.03.2022. 20. Listom zo dňa 09.05.2022, doručeným Úradu práce, sociálnych vecí a rodiny Bratislava žalovaný zaslal Úradu doplnenie a vyjadrenie sa ku skutočnostiam tvrdeným žalobcom, konkrétne k D. J. K., B. F. L., A. D. K. ( čl. 76 spisu). 21. Rozhodnutím Úradu práce, sociálnych vecí a rodiny Bratislava č. BA1/RSK/ZAM/2022/62733 zo dňa 19.05.2022, právopl. 09.06.2022, bol podľa § 66 ZP udelený predchádzajúci súhlas na skončenie pracovného pomeru výpoveďou podľa § 63 ods. 1 písm. b) ZP žalovanému: Ministerstvu vnútra SR – Centrum podpory Prešov so zamestnancom – žalobcom, ktorý je občanom so zdravotným postihnutím. 22. Výpoveďou č. CPPO-OP-2022/000868-272 zo dňa 01.07.2022 podľa § 63 ods. 1 písm. b) ZP dal žalovaný žalobcovi Výpoveď z pracovného pomeru z dôvodu, že rozhodnutím ministra vnútra SR formou organizačného opatrenia č. 15/2021 zo dňa 24.11.2021 o znížení stavu zamestnancov došlo s účinnosťou od 01.02.2022 k organizačným a systemizačným zmenám zloženia a počtu zamestnaneckých miest na Centre podpory Prešov Ministerstva vnútra SR, na základe čoho sa od 01.02.2022 zrušilo pracovné miesto vo funkcii radca, platová trieda 6, na oddelení nehnuteľností Centra podpory Prešov MV SR, miesto výkonu práce Prešov, v dôsledku organizačnej zmeny , na ktorom žalobca vykonával prácu. Výpovedný dôvod je zrušenie zamestnaneckého miesta vo funkcii radca, platová trieda 6 na Oddelení nehnuteľností Centra podpory Prešov MV SR v dôsledku organizačnej zmeny, čím sa žalobca stal nadbytočným vzhľadom na písomné rozhodnutie zamestnávateľa formou Organizačného opatrenia ministra vnútra SR č. 15/2021 zo dňa 24.11.2021 s účinnosťou od 01.02.2022. Pri osobnom pohovore so žalobcom týkajúcom sa ponuky voľných zamestnaneckým miest na Centre podpory Prešov MV SR zamestnávateľ nemal žiadne voľné vhodné zamestnanecké miesto, ktoré by žalobcovi mohol ponúknuť, a to ani na kratší pracovný čas v dohodnutom mieste výkonu práce podľa § 63 ods . 2 ZP. Keďže k dohode o skončení pracovného pomeru z dôvodu podľa § 63 ods. 1 písm. b) ZP nedošlo, žalovaný bol nútený ukončiť so žalobcom pracovný pomer výpoveďou podľa § 63 ods. 1 písm. b) ZP z dôvodu zrušenia zamestnaneckého miesta v dôsledku organizačnej zmeny na základe rozhodnutia ministra a z dôvodu, že žalovaný nemal pre žalobcu vhodné voľné zamestnanecké miesto. Výpovedná doba bola 3 mesačná, pracovný pomer založený Pracovnou zmluvou zo dňa 10.04.2017 sa mal skončiť uplynutím 3 mesačnej výpovednej doby. Výpoveď bola v zmysle § 74 ZP vopred prerokovaná dňa 24.01.2022 s Odborovým zväzom polície SR, Rozhodnutím Úradu práce, sociálnych vecí a rodiny zo dňa 19.05.2022, právopl. 09.06.2022 bol podľa § 66 ZP udelený predchádzajúci súhlas na skončenie pracovného pomeru žalobcu výpoveďou podľa § 63 ods. 1 písm. b) ZP. Vo výpovedi zároveň bolo
ustanovenie, že žalobcovi prináleží odstupné 4 funkčné platy. Žalobca predmetnú Výpoveď prevzal osobne dňa 06.07.2022. 23. Listom zo dňa 03.11.2022 žalobca oznámil žalovanému v zmysle § 79 ods. 1 ZP, že predmetnú Výpoveď z pracovného pomeru zo dňa 01.07.2022 považuje za neplatnú a trval na tom, aby ho žalovaný ďalej zamestnával. 24. Listom zo dňa 04.11.2022 oznámil žalovaný žalobcovi, že žalovaný naďalej trvá na Výpovedi, ktorá bola žalobcovi daná v zmysle vykonaných organizačných opatrení. Žalobca si zásielku neprevzal v odbernej lehote a žalovanému sa vrátila dňa 08.12.2022. 25. Podľa § 61 ods. 1 Zákonníka práce ( ďalej len „ZP“), výpoveďou môže skončiť pracovný pomer zamestnávateľ aj zamestnanec. Výpoveď musí byť písomná a doručená, inak je neplatná. Podľa § 61 ods. 3 ZP, ak zamestnávateľ dal zamestnancovi výpoveď podľa § 63 ods. 1 písm. b/, nesmie počas troch mesiacov znovu utvoriť zrušené pracovné miesto a prijať po skončení pracovného pomeru na toto pracovné miesto iného zamestnanca. Podľa § 62 ods. 1 ZP, ak je daná výpoveď, pracovný pomer sa skončí uplynutím výpovednej doby. Výpovedná doba je rovnaká pred zamestnávateľa aj zamestnanca a je najmenej dva mesiace. Ak je daná výpoveď zamestnancovi, ktorý odpracoval u zamestnávateľa najmenej päť rokov, je výpovedná doba najmenej tri mesiace. Podľa § 63 ods. 1 písm. b/ ZP, zamestnávateľ môže dať zamestnancovi výpoveď iba z dôvodov, ak sa zamestnanec stane nadbytočný vzhľadom na písomné rozhodnutie zamestnávateľa alebo príslušného orgánu o zmene jeho úloh, technického vybavenia, o znížení stavu zamestnancov s cieľom zvýšiť efektívnosť práce alebo o iných organizačných zmenách. Podľa § 63 ods. 2 písm. a/ ZP, zamestnávateľ môže dať zamestnancovi výpoveď, ak nejde o výpoveď z dôvodu nadbytočnosti zamestnanca vzhľadom na skončenie dočasného pridelenia podľa § 58 pred uplynutím doby, na ktorú bol dohodnutý pracovný pomer na určitú dobu, o výpoveď pre neuspokojivé plnenie pracovných úloh, pre menej závažné porušenie pracovnej disciplíny alebo z dôvodu, pre ktorý možno okamžite skončiť pracovný pomer, iba vtedy, ak zamestnávateľ nemá možnosť zamestnanca ďalej zamestnávať, a to ani na kratší pracovný čas v mieste, ktoré bolo dohodnuté ako miesto výkonu práce. Podľa § 66 ZP, zamestnancovi so zdravotným postihnutím môže dať zamestnávateľ výpoveď len s predchádzajúcim súhlasom príslušného úradu práce, sociálnych vecí a rodiny, inak je výpoveď neplatná. Tento súhlas sa nevyžaduje, ak ide o výpoveď dávanú zamestnancovi, ktorý dosiahol vek určený na nárok na starobný dôchodok, alebo z dôvodov ustanovených v § 63 ods. 1 písm. a) a e). Podľa § 74 ZP, výpoveď alebo okamžité skončenie pracovného pomeru zo strany zamestnávateľa je zamestnávateľ povinný vopred prerokovať so zástupcami zamestnancov, inak je neplatná. Zástupca zamestnancov je povinný prerokovať výpoveď alebo okamžité skončenie pracovného pomeru zo strany zamestnávateľa do desiatich kalendárnych dní odo dňa doručenia písomnej žiadosti zamestnávateľom Ak v uvedenej lehote nedôjde k prerokovaniu, platí, že k prerokovaniu došlo. Podľa § 77 ZP, neplatnosť skončenia pracovného pomeru výpoveďou, okamžitým skončením, skončením v skúšobnej dobe alebo dohodou môže zamestnanec, ako aj zamestnávateľ uplatniť na súde najneskôr v lehote dvoch mesiacov odo dňa keď sa mal pracovný pomer skončiť. Podľa § 14 ods. 7 ZP, zamestnanec, ktorý sa domnieva, že jeho práva alebo právom chránené záujmy boli dotknuté nedodržaním zásady rovnakého zaobchádzania alebo nedodržaním podmienok podľa odseku 3, môže sa obrátiť na súd a domáhať sa právnej ochrany ustanovenej osobitným zákonom o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon). Podľa § 79 ods. 1 ZP, ak zamestnávateľ dal zamestnancovi neplatnú výpoveď alebo ak s ním neplatne skončil pracovný pomer okamžite alebo v skúšobnej dobe a ak zamestnanec oznámil zamestnávateľovi, že trvá na tom, aby ho naďalej zamestnával, jeho pracovný pomer sa nekončí, s výnimkou, ak súd rozhodne, že nemožno od zamestnávateľa spravodlivo požadovať, aby zamestnanca naďalej zamestnával. Zamestnávateľ je povinný zamestnancovi poskytnúť náhradu mzdy. Táto náhrada patrí
zamestnancovi v sume jeho priemerného zárobku odo dňa, keď oznámil zamestnávateľovi, že trvá na ďalšom zamestnávaní, až do času, keď mu zamestnávateľ umožní pokračovať v práci alebo ak súd rozhodne o skončení pracovného pomeru. Podľa § 29 ods. 2, 4 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov účinného v čase vzniku práva na náhradu mzdy (ďalej len "zákon"), ak osobitné predpisy, ktoré sa vzťahujú na zamestnávateľova zamestnancov podľa § 1 ods. 1, obsahujú ustanovenia o priemernom zárobku alebo o priemernej mzde, je ním funkčný plat podľa § 4 ods. 4 až 6, plat pri výkone inej práce alebo funkčný plat podľa§ 30 ods. 3 priznaný zamestnancovi v čase, keď vznikol dôvod na jeho použitie. Pri poskytovaní platu zamestnancom, na ktorých sa vzťahuje tento zákon, zamestnávateľ neuplatní ustanovenia § 43 ods. 1písm. d), § 96 ods. 3 a 5, § 118 ods.1. Podľa § 131 ods. 1 ZP, zo mzdy zamestnanca zamestnávateľ prednostne vykoná zrážky poistného na sociálne poistenie, preddavkov poistného na verejné zdravotné poistenie, nedoplatku z ročného zúčtovania preddavkov na verejné zdravotné poistenie, príspevku na doplnkové dôchodkové sporenie, ktoré platí zamestnanec podľa osobitného predpisu, zrážky preddavku na daň alebo dane, nedoplatku preddavku na daň, daňového nedoplatku, ktorý vznikol zavinením daňovníka na preddavku na daň a na dani vrátenie príslušenstva a nedoplatku z ročného zúčtovania preddavkov na daň z príjmov zo závislej činnosti. Podľa § 134 ods. 1 ZP, Priemerný zárobok na pracovnoprávne účely (ďalej len „priemerný zárobok") zisťuje zamestnávateľ zo mzdy zúčtovanej zamestnancovi na výplatu v rozhodujúcom období a z obdobia odpracovaného zamestnancom v rozhodujúcom období. Do zúčtovanej mzdy podľa prvej vety sa nezahŕňa mzda za neaktívnu časť pracovnej pohotovosti na pracovisku (§ 96 ods. 3) a do obdobia odpracovaného zamestnancom sa nezahŕňa čas neaktívnej časti pracovnej pohotovosti na pracovisku. Podľa § 134 ods. 2 ZP, Rozhodujúcim obdobím je kalendárny štvrťrok predchádzajúci štvrťroku, v ktorom sa zisťuje priemerný zárobok. Priemerný zárobok sa zisťuje vždy k prvému dňu kalendárneho mesiaca nasledujúceho po rozhodujúcom období a používa sa počas celého štvrťroka, ak tento zákon neustanovuje inak. Podľa § 134 ods. 3 ZP, Ak zamestnanec v rozhodujúcom období neodpracoval aspoň 22 dní alebo 170 hodín, používa sa namiesto priemerného zárobku pravdepodobný zárobok. Pravdepodobný zárobok sa zistí zo mzdy, ktorú zamestnanec dosiahol od začiatku rozhodujúceho obdobia, alebo zo mzdy, ktorú by zrejme dosiahol. Podľa § 134 ods. 4 ZP, Priemerný zárobok sa zisťuje ako priemerný hodinový zárobok. Priemerný hodinový zárobok sa zaokrúhľuje na štyri desatinné miesta. Ak sa podľa pracovnoprávnych predpisov má použiť priemerný mesačný zárobok, postupuje sa tak, že priemerný hodinový zárobok sa vynásobí priemerným počtom pracovných hodín pripadajúcich v roku na jeden mesiac podľa týždenného pracovného času zamestnanca. Priemerný mesačný zárobok sa zaokrúhľuje na najbližší eurocent nahor.
Podľa § 517 ods. 1 veta prvá Občianskeho zákonníka (ďalej len „OZ“), dlžník, ktorý svoj dlh riadne a včas nesplní, je v omeškaní. Podľa § 517 ods. 2 OZ, ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 26. Z vykonaného dokazovania mal súd za preukázané a medzi stranami sporu nebolo sporné, že žalobca na základe Pracovnej zmluvy zo dňa 10.04.2017 v znení nesk. zmien a dodatkov bol u žalovaného zamestnaný ako radca – číslo činností podľa katalógu pracovných činností 01.09.05-Zabezpečovanie správy hnuteľného majetku a nehnuteľného majetku, nepriemyselného hospodárstva a pomocných služieb (napr. správy budov) s dohodnutým miestom výkonu práce Oddelenie nehnuteľností Centra podpory Prešov, miesto výkonu práce Prešov . Rovnako nebolo
sporné, že dňa 27.01.2022 žalovaný na osobnom pohovore oznámil žalobcovi nutnosť ukončenia jeho pracovného pomeru u žalovaného z dôvodu organizačnej zmeny zrušenia jeho pracovnej pozície, v dôsledku čoho sa tento stal nadbytočným. Rozhodnutie o organizačnej zmene žalovaný preukázal Organizačným opatrením ministra vnútra SR č. 15 zo dňa 24.11.2021 v spojení s Prehľadom zmien v tabuľke zloženia a počtov Centra podpory Prešov ( bod 12 odôvodnenia tohto rozsudku. Je nesporné, že žalovaný návrh žalovaného na uzavretie Dohody o skončení pracovného pomeru odmietol, z ktorého dôvodu, žalovaný dal žalobcovi dňa 01.07.2022 v zmysle § 63 ods. 1 písm. b) ZP Výpoveď z pracovného pomeru pre nadbytočnosť, s čím žalovaný nesúhlasil a žiadal o prideľovanie práce žalovaným. Rovnako bolo v konaní nesporným, že žalobca je osobou poberajúcou invalidný dôchodok so zdravotným postihnutím. 27. Výpoveď či už zo strany zamestnávateľa alebo zamestnanca je jednostranný prejav vôle, a to i proti vôli druhého účastníka pracovnoprávneho vzťahu, prečo právna úprava v § 61, §62 ZP viaže platnosť výpovede na splnenie stanovených podmienok, v zmysle ktorých je potrebné, aby takýto prejav bol urobený v písomnej forme, doručený kvalifikovaným spôsobom (§ 38 ZP) s dôvodom skutkovo vymedzeným tak, aby bolo zrejmé aká konkrétna skutočnosť je dôvodom skončenia pracovného pomeru zamestnanca, kedy táto skutočnosť nastala, čo je významné pre posúdenie plynutia zákonných lehôt na uplatnenie dôvodu ( § 63 ods. 3,4 ZP). Ďalším zákonným predpokladom na uplatnenie výpovede ( okrem vymedzených prípadov) je splnenie ponukovej povinnosti zamestnávateľa podľa § 63 ods. 2 ZP, resp. nemožnosť ďalšieho zamestnávania dotknutého zamestnanca v mieste výkonu práce, a to ani na kratší pracovný čas alebo ak zamestnanec nie je ochotný prejsť na inú, ponúknutú a pre neho vhodnú prácu v mieste dohodnutom ako miesto výkonu práce. Vhodnosť ponúkanej práce je potrebné posudzovať aj s ohľadom na kvalifikačné a zdravotné predpoklady zamestnanca. Táto ponuková povinnosť nevzniká len pokiaľ zamestnávateľ nedisponuje inou, pre zamestnanca vhodnou prácou podľa uvedených predpokladov, v dohodnutom mieste výkonu práce. Pre platné uplatnenie výpovede zo strany zamestnávateľa zákon vyžaduje výpoveď vopred prerokovať so zástupcami zamestnancov podľa § 74 ZP za predpokladu pôsobenia odborovej organizácie u zamestnávateľa, alebo zamestnaneckej rady alebo zamestnaneckého dôverníka podľa § 233 ZP. Okrem uvedených požiadaviek v prípade, akým je aj posudzovaná vec, ak je dotknutým zamestnancom zamestnanec so zdravotným postihnutím, je hmotnoprávnou podmienkou pre danie výpovede zo strany zamestnávateľa pod sankciou neplatnosti aj predchádzajúci súhlas príslušného úradu práce, sociálnych vecí a rodiny podľa § 66 ZP. Pokiaľ sú splnené uvedené formálne náležitosti, je potrebné skúmať existenciu skutkovo vymedzeného dôvodu výpovede a odôvodnenosť jeho použitia v každom konkrétnom prípade. 28. V prípade výpovede z pracovného pomeru podľa § 63 ods. 1 písm. b) ZP je to predovšetkým Písomné rozhodnutie zamestnávateľa alebo príslušného orgánu o konkrétnej organizačnej zmene, ako bezprostrednej príčine nadbytočnosti zamestnanca pre zamestnávateľa spočívajúcej v zmene jeho úloh, technického vybavenia, v znížení stavu zamestnancov s cieľom zvýšiť efektívnosť práce alebo o iných organizačných zmenách. Zároveň platí, že o výbere zamestnanca, ktorý je nadbytočný, rozhoduje zamestnávateľ sám, súd nemôže v tomto smere preskúmavať rozhodnutie zamestnávateľa, súd však skúma, či sú splnené ostatné podmienky vymedzujúce výpovedný dôvod. Dôkazné bremeno v konaní, v ktorom súd skúma platnosť jednostranného skončenia pracovného pomeru zo strany zamestnávateľa zaťažuje zamestnávateľa, ktorý musí preukázať súčasné splnenie všetkých uvedených náležitostí vyžadovaných zákonom. 29. Na základe vykonaného dokazovania mal súd splnené formálnoprávne náležitosti pre uplatnenie Výpovede z pracovného pomeru danej žalobcovi dňa 01.07.2022, určovacia žaloba o neplatnosť výpovede bola podaná na súd v súlade s s § 77 ZP, bola písomne doručená žalobcovi dňa 06.07.2022 a bol v nej riadne špecifikovaný dôvod dania výpovede, a to § 63 ods. 1 písm. b) ZP z dôvodu nadbytočnosti vzhľadom na písomné rozhodnutie zamestnávateľa formou Organizačného opatrenia ministra vnútra SR č. 15/2021 zo dňa 24.11.2021. 30. Žalobca sa žalobou podanou na súde dňa 02.01.2023 . domáhal v lehote podľa § 77 ZP určenia neplatnosti predmetnej Výpovede z pracovného pomeru doručenej mu dňa 06.07.2022 a určenia, že pracovný žalobcu u žalovaného v zmysle Pracovnej zmluvy zo dňa 10.04.2017 naďalej trvá, ako i zaviazania žalovaného na zaplatenie žalobcovi náhrady mzdy. Dôvody neplatnosti predmetnej Výpovede preukazoval žalobca tým, že :
a) z Organizačného opatrenia ministra vnútra SR č. 15/2021 zo dňa 24.11.2021 nevyplýva, koľko a aké pracovné miesta sa majú na Centre podpory Prešov MV SR zrušiť, nie je zrejmé, ako dospel žalovaný k záveru, že uvedeným Organizačným opatrením sa má zrušiť práve pracovné miesto žalobcu. Súd však z vykonaného dokazovania mal preukázané, že z predmetného Organizačného opatrenia ministra vnútra SR vyplýva, že boli vykonané zmeny v tabuľke zloženia a počtov špecifikovaných subjektov, a to i na Centre podpory Prešov, pričom sa jednalo o zníženie počtu zamestnancov na špecifikovaných úsekoch a pracovných pozíciách, pričom na Centre podpory Prešov sa na Oddelení nehnuteľností dňom 01.02.2022, na ktorom oddelení bol zaradený i žalobca, znižovali stavy 3 zamestnancov v pozícii radca. Z tohto dôvodu námietka žalobcu je nedôvodná ( bod 12 odôvodnenia tohto rozsudku). b) súhlas príslušného úradu práce, sociálnych vecí a rodiny s predmetnou Výpoveďou udelený žalobcovi ako osobe so zdravotným postihnutím v zmysle § 66 ods. 1 ZP bol udelený subjektu odlišnému od zamestnávateľa žalobcu, tento bol udelený zamestnávateľovi : Ministerstvu vnútra SR – Centrum podpory Prešov, avšak z Pracovnej zmluvy zo dňa 10.04.2017 vyplýva, že táto bola uzavretá medzi žalobcom ako zamestnancom a Ministerstvom vnútra SR ako zamestnávateľom, Z8rovweň bol tento súhlas s Výpoveďou udelený nepríslušným úradom práce sociálnych vecí a rodiny Bratislava, ktorá príslušnom bola určená v zmysle § 13 ods. 1 písm. e) bod 3 zákona č. 5/2004 Z.z. a podľa § 7 ods. 2 zákona č. 71/1967 Z.z., avšak v danom prípade bolo potrebné miestnu príslušnosť úradu práce, sociálnych vecí a rodiny uplatňovať podľa § 7 ods. 1 zákona č. 71/1967 Z.z.. K tomuto dôvodu neplatnosti Výpovede mal súd preukázané, že súhlas úradu práce, sociálnych vecí a rodiny s Výpoveďou danou žalobcovi ako osobe so zdravotným postihnutím v zmysle § 66 ods. 1 ZP bol udelený správne zamestnávateľovi žalobcu Ministerstvu vnútra SR, ako táto skutočnosť vyplýva z Pracovnej zmluvy zo dňa 10.04.2017 s prídavkom miesta výkonu práce Centrum podpory Prešov, čo však nemá vplyv na to, že tento súhlas bol udelený Ministerstvu vnútra SR so sídlom Bratislava, Pribinova 2, pričom tento súhlas bol udelený i príslušným Úradom práce, sociálnych vecí a rodiny Bratislava, z ktorého dôvodu je i táto námietka žalobcu nedôvodná. c) žalovaný si voči žalobcovi nesplnil povinnosť podľa § 66 ods. 2 ZP tým, že mu bezodkladne neoznámil podanie žiadosti o udelenie predchádzajúceho súhlasu s Výpoveďou podľa § 66 ods. 2 ZP, čím absentuje súhlas príslušného úradu práce, sociálnych vecí a rodiny. V tejto súvislosti súd z vykonaného dokazovania zistil, že žalovaný podal dňa 08.03.2022 na Úrad práce, sociálnych vecí a rodiny Bratislava žiadosť o udelenie predchádzajúceho súhlasu s výpoveďou z pracovného pomeru žalobcu podľa § 63 ods. 1 písm. b) ZP ako občanovi so zdravotným postihnutím. Výzvou zo dňa 18.03.2022 žiadal tento Úrad práce, sociálnych vecí a rodiny Bratislava žalobcu na vyjadrenie sa k uvedenej žiadosti, ktorá mu bola doručená 21.03.2022 a ktorý žalobca listom zo dňa 22.04.2022 reagoval na žiadosť žalovaného a zaslal príslušnému úradu práce, sociálnych vecí a rodiny aj svoje stanovisko. Až rozhodnutím zo dňa 19.05.2022, právopl. 09.06.2022 bolo Úradom práce, sociálnych vecí a rodiny Bratislava rozhodnuté o žiadosti žalovaného tak, že podľa § 66 ZP bol udelený žalovanému predchádzajúci súhlas na skončenie pracovného pomeru žalobcu výpoveďou. Z uvedených skutočností a listinných dôkazov teda mal súd preukázané, že žalobca o žiadosti žalovaného podanej na príslušný úrad práce, sociálnych vecí a rodiny zo dňa 08.03.2022 podľa § 66 ZP vedomosť mal, keďže mu úradom práce bola táto žiadosť doručená na vyjadrenie pred udelením predchádzajúceho súhlasu s výpoveďou a žalobca na ňu aj reagoval, čím mal súd splnené podmienky § 66 ods. 2 ZP. d) zo strany žalovaného prijatím A. K. bol zámerne na Oddelení nehnuteľností Centra podpory Prešov po odchode do dôchodku D. J. K. vytvorený nadstav zamestnancov s totožným druhom práce ako mal žalobca s cieľom zbaviť sa žalobcu ako nepohodlnej osoby v dôsledku blížiacej sa očakávanej organizačnej zmeny, čo je konanie žalovaného v rozpore s dobrými mravmi. Nepohodlnosť žalobcu bola dokumentovaná tým, že od nástupu na Oddelenie nehnuteľností Centra podpory Prešov pociťoval averziu vedenia B. J. A. voči nemu, čo vykazuje znaky diskriminačného konania, ako i to, že je synom A. C., voči ktorej B. A. prechováva antipatie, keď v určitom období bola nadriadenou matky žalobcu. Súd mal preukázané, že D. J. K. bol naposledy zaradený na Oddelení nehnuteľnosti Centra podpory Prešov MV SR ako radca od 01.05.2015, pričom jeho pracovný pomer skončil odchodom do dôchodku dohodou dňa 15.09.2021 a na jeho miesto dňa 16.09.2021 bola prijatá B. F. L., ktorá bola zamestnaná u žalovaného vo funkcii radca na Oddelení nehnuteľností Centra podpory Prešov MV SR na zastupovanie zamestnanca počas materskej a rodičovskej dovolenky na dobu určitú od 15.04.2018. A. D. K. bol prijatý do pracovného pomeru na Oddelenie nehnuteľností Centra podpory Prešov MV SR na funkciu skladník dňa 01.01.2021, dňa 16.09.2021 bol A. K. preradený na základe vlastnej žiadosti na uvoľnené pracovné miesto po B. L. na Oddelenie nehnuteľností Centra podpory Prešov MV SR na pracovné miesto Radca na dobu určitú na zastupovanie zamestnanca A. M. D. počas jej rodičovskej dovolenky. Je nepochybné, že Organizačné opatrenie ministra vnútra č. 15/2021 zo dňa 24.11.2021
nadobudlo účinnosť dňa 01.02.2022, pričom v prípadoch B. L. a A. K. sa nejednalo o novovytvorené pracovné miesta a nebol vytvorený nadstav zamestnancov s totožným druhom práce ako mal žalobca. Súd v konaní nemal preukázané, žeby takéto konanie žalovaného ako zamestnávateľa v dôsledku blížiacej sa očakávanej organizačnej zmeny bolo v rozpore s dobrými mravmi a zároveň ani žalobca žiadnym spôsobom nepreukázal, žeby pre žalovaného bol nepohodlnou osobou v dôsledku správania sa k nemu B. J. A.. V tomto smere súd tieto tvrdenia vyhodnotil len ako nedôvodné subjektívne pocity žalobcu ničím nepodložené, a to aj vo vzťahu nepreukázanej diskriminácii žalobcu na pracovisku. e) predmetná Výpoveď nebola vopred prerokovaná s Odborovým zväzom polície podľa § 74 ZP. Aj túto námietku žalobcu súd vyhodnotil ako nedôvodnú, nakoľko ako vyplýva z bodu 13 odôvodnenia tohto rozsudku, žalovaný žiadosťou zo dňa 24.01.2022 požiadal Odborový zväz polície SR o prerokovania skončenia pracovného pomeru žalobcu výpoveďou podľa § 63 ods. 1 písm. b) ZP, čo Odborový zväz polície SR prerokoval dňa 24.01.2022 v zmysle § 74 ZP. f) v čase, keď bol žalobca na rodičovskej dovolenke sa na Oddelení nehnuteľností Centra podpory Prešov MV SR uvoľnilo pracovné miesto po E. H., F. G. vykonávajúcej totožný druh práce ako žalobca, táto sa presunula na personálne oddelenie, avšak toto pracovné miesto nebolo ponúknuté žalobcovi, ale bolo obsadené úplne novou zamestnankyňou D. H. I. v apríli 2022, čím u predmetnej Výpovedi danej žalobcovi absentuje príčinná súvislosť s danou Výpoveďou a rozhodnutím zamestnávateľa o organizačnej zmene. V tejto súvislosti mal súd z vykonaného dokazovania preukázané, že žalobca nastúpil na materskú ( rodičovskú) dovolenku od 03.02.2022 a zotrval na nej do 01.07.2022. Súd mal taktiež preukázané, že dňa 27.01.2022 sa konal pohovor žalovaného so žalobcom ohľadne skončenia jeho pracovného pomeru z dôvodu zrušenia jeho pracovného miesta, na ktorom pohovore bol žalobca oboznámený s tým, že žalovaný nemá pre neho k dispozícii voľné pracovné miesto, a to ani na kratší pracovný čas v mieste dohodnutom ako miesto výkonu práce s tým, že nakoniec sa žalobca vyjadril, že súhlasí s ukončením pracovného pomeru u žalovaného výpoveďou zamestnávateľa podľa § 63 ods. 1 písm. b) ZP ( bod 14 odôvodnenia tohto rozsudku). Následne dňa 03.02.2022 nastúpil žalobca na materskú dovolenku. Ako mal ďalej súd preukázané, počas trvania materskej ( rodičovskej) dovolenky žalobcu. V apríli 2022 sa na Oddelení nehnuteľnosti Centra podpory Prešov MV SR uvoľnilo pracovné miesto po A. E. H., F. G. na pozícii totožnej ako mal žalobca, pričom na toto uvoľnené pracovné miesto bola prijatá úplne nová zamestnankyňa D. H. I. v apríli 2022. V konaní bolo preukázané, že v čase konania Pohovoru ohľadne skončenia pracovného pomeru žalobcu zo dňa 27.01.2022 žalovaný nemal pre žalobcu vhodné voľné pracovné miesto, z ktorého dôvodu mu žiadne miesto ani nemohol ponúknuť, pričom však počas trvania jeho rodičovskej dovolenky, kedy ešte nebol skončený pracovný pomer žalobcu u žalovaného, sa v apríli uvoľnilo pracovné miesto radcu na Oddelení nehnuteľností Centra podpory Prešov MV SR, ktoré však žalovaný neponúkol žalobcovi ako v tom čase stálemu zamestnancovi, ale obsadil ho úplne novou zamestnankyňou. Súd sa preto stotožnil s tvrdením žalobcu, že pri predmetnej Výpovedi z pracovného pomeru zo dňa 01.07.2022 absentuje príčinná súvislosť medzi rozhodnutím zamestnávateľa o organizačnej zmene znižovania počtu zamestnancov a obsadzovanie pracovného miesta úplne novými zamestnancami namiesto toho, aby toto miesto bolo ponúknuté v tom čase stálemu zamestnancovi – žalobcovi. g) nesplnenie si ponukovej povinnosti žalovaným v zmysle § 63 ods. 2 ZP vo vzťahu k uvoľnenému pracovnému miestu po E. H., F. G.. K tejto námietke sa súd vyjadril pri bode 30 písm. f) s tým, že z vykonaného dokazovania mal súd preukázané, že žalobcovi počas trvania jeho pracovného pomeru u žalovaného nebolo ponúknuté voľné vhodné pre neho pracovné miesto radcu. Hmotnoprávnou podmienkou platnosti výpovede je, že zamestnávateľ nemá možnosť zamestnanca ďalej zamestnávať, a to ani na kratší pracovný čas v mieste dohodnutom ako miesto výkonu práce a/alebo zamestnanec nie je ochotný prejsť na inú, pre neho vhodnú prácu, ktorú mu zamestnávateľ ponúkol v mieste, ktoré bolo dohodnuté ako miesto výkonu práce alebo sa podrobiť predchádzajúcej príprave na túto inú prácu ( § 63 ods. 1 písm. b) a ods. 2 písm. a), b) ZP). Splnenie tejto ponukovej povinnosti musí v konaní preukázať zamestnávateľ. Zároveň sa pre splnenie povinnosti tvrdenia na strane žalobcu ako zamestnanca predpokladá, že zamestnanec označí konkrétne vhodné pracovné miesto, ktoré bolo ku dňu výpovede v mieste jeho výkonu práce voľné. V prejednávanej veci žalovaný tvrdil, že pre žalobcu ako osobu zdravotne postihnutú v mieste výkonu práce Centrum podpory Prešov MV SR nedisponoval v čase prijatia organizačnej zmeny a ku dňu dania výpovede žiadnym vhodným pracovným miestom v mieste dohodnutom ako miesto výkonu práce. Žalobca poukazoval na to, že v apríli 2022, keď bol na rodičovskej dovolenke, bola na pracovné miesto totožné s funkciou žalobcu (radca) na Oddelení nehnuteľností Centra podpory Prešov MV SR prijatá úplne nová zamestnankyňa, čo sa v konečnom dôsledku potvrdilo vykonaným dokazovaním a túto skutočnosť nespochybnil ani žalovaný. Za daného stavu mal preto súd preukázané, že žalovaný ku dňu dania výpovede žalobcovi z dôvodu nadbytočnosti
(pohovor ohľadne skončenia pracovného pomeru z 27.01.2022) mal k dispozícii voľné a vhodné pracovné miesto pre žalobcu, ktoré mu však neponúkol, čím si v zmysle § 63 ods. 2 písm. b) ZP nesplnil žalovaný svoju ponukovú povinnosť voči žalobcovi, ktorému bezprostredne po nástupe do zamestnania po ukončení rodičovskej dovolenky dal dňa 01.07.2025 Výpoveď z pracovného pomeru podľa § 63 ods. 1 písm. a) ZP. Ako irelevantné vyhodnotil súd tvrdenia žalovaného, že voľné pracovné miesto v apríli 2022 neponúkol žalobcovi z dôvodu, že už v januári 2022 na osobnom pohovore žalobca pristúpil na skončenie pracovného pomeru pre nadbytočnosť výpoveďou zo strany zamestnávateľa ( v tom čase nemal žalovaný pre žalobcu voľné pracovné miesto) ako i skutočnosť, že v apríli 2022 už žalovaný mal „rozbehnuté“ konanie na úrade práce, sociálnych vecí a rodiny ako i na Odborovom zväze polície SR ohľadne udelenia predbežného súhlasu so skončením pracovného pomeru žalobcu výpoveďou podľa § 63 ods. 1 písm. b) ZP. Je potrebné si uvedomiť, že žalobcovi bola zo strany žalovaného daná Výpoveď až 01.07.2022, teda pred daním mu Výpovede žalovaný mal nepochybne voľné a vhodné pracovné miesto radcu ponúknuť žalobcovi ako stálemu zamestnancovi a nie uzatvárať nový pracovný pomer s úplne novou zamestnankyňou. 31. Vzhľadom na skutočnosti uvedené v bode 30 písm. f) a g) odôvodnenia tohto rozsudku súd v zmysle citovaných zákonných ustanovení vyhodnotil predmetnú Výpoveď z pracovného pomeru podľa § 63 ods. 1 písm. b) ZP zo dňa 01.07.2022 danú žalovaným žalobcovi za neplatnú a určil, že pracovný pomer žalobcu u žalovaného naďalej trvá. 32. Žalobca si podanou žalobou súčasne uplatňoval náhradu mzdy – funkčného platu za obdobie od 03.11.2022 do 30.12.2022 vo výške 1.775,53 eur s príslušenstvom. Žalobca listom zo dňa 03.11.2022 oznámil žalovanému v zmysle § 79 ods. 1 ZP, že predmetnú Výpoveď zo dňa 01.07.2022 považuje za neplatnú a trval naďalej na jeho zamestnávaní žalovaným. Žalobca v konaní preukázal, že žalobca bol odmeňovaný podľa zákona č. 553/2003 Z.z., v zmysle ktorého mal na základe Platového dekrétu zamestnanca zo dňa 06.07.2022 priznaný s účinnosťou od 01.07.2022 funkčný plat 934 eur mesačne. S ohľadom na uvedené a § 27 ods. 1 zákona č. 553/2003 Z.z. patril žalobcovi funkčný plat za november za 20 pracovných dní vo výške 871,70 eur a za december za 21 pracovných dní funkčný plat vo výške 903,83 eur. Žalobca nedôvodne namietal len výpočet náhrady mzdy za november 2022 ( uviedol, že žalobcovi patrí funkčný plat 849,09 eur), za december výšku požadovaného funkčného platu nenamietal. Keďže žalovaný dostatočným spôsobom neosvedčil správnosť a spôsob výpočtu ním vyčísleného funkčného platu žalobcu za november 2022, súd sa ohľadne výšky požadovanej náhrady mzdy stotožnil s výpočtom žalobcu a priznal žalobcovi náhradu mzdy – funkčný plat vo výške 1.775,53 eur. Je nepochybné, že žalovaný sa dostal do omeškania s nevyplatením žalobcovi mzdy za november a december 2022, v dôsledku čoho mu vznikol nárok aj na zaplatenie zákonného úroku z omeškania z mesačnej mzdy odo dňa nasledujúceho po dohodnutej splatnosti mesačného funkčného platu do zaplatenia, v dôsledku čoho súd žalobcovi priznal aj 7% ročný úrok z omeškania zo sumy 871,70 eur od 11.12.2022 do zaplatenia a 7,5% ročný úrok z omeškania z osumy 903,83 eur od 11.01.2023 do zaplatenia v zmysle § 517 ods. 1,2 OZ. 33. O nároku na náhradu trov konania procesných strán súd rozhodol podľa § 255 ods. 1, § 262 ods. 1 CSP tak, že žalobcovi ako úspešnej procesnej strane priznal voči žalovanému, ktorý bol v spore neúspešný, náhradu trov konania v plnej výške 100%. Súd v zmysle § 262 ods. 2 CSP o výške priznanej náhrady trov konania rozhodne po právoplatnosti tohto rozsudku samostatným uznesením, ktoré vydá súdny úradník. Poučenie: Proti rozsudku je prípustné odvolanie v lehote 15 dní od doručenia rozsudku na súde, proti ktorého rozsudku smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že
a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Exekúciu možno vykonať len na návrh oprávneného alebo na návrh toho, kto preukáže, že naňho prešlo právo z rozhodnutia (§ 37 ods. 3) (ďalej len „oprávnený“). Oprávnený môže podať návrh na vykonanie exekúcie podľa tohto zákona, ak povinný dobrovoľne nesplní, čo mu ukladá vykonateľné rozhodnutie (§ 38 ods. 1, 2 Exekučného poriadku). Exekúciu vykoná ten exekútor, ktorého v návrhu na vykonanie exekúcie označí oprávnený (§ 38 zák. č. 233/1995 Z. z.) a ktorého jej vykonaním poverí súd, ak osobitný predpis alebo tento zákon neustanovuje inak (§ 29 zákona č. 233/1995 Z. z.).

